Virallinen lehti nro C 289 , 11/10/1999 s. 0018



KIRJALLINEN KYSYMYS E-2999/98 esittäjä(t): Klaus Lukas (NI) komissiolle (8. lokakuuta 1998) Aihe: Vuokra-autoihin liittyvät tulliongelmat Saamieni tietojen mukaan henkilöt, joiden vakituinen asuinpaikka on jossakin EU:n jäsenvaltiossa, eivät saa matkustaa EU:n jäsenvaltioon henkilöautolla, jossa on esim. sveitsiläinen rekisterikilpi, ellei kyseessä ole vakituiseen asuinpaikkaan palaaminen. Mikäli kyseinen henkilö on lomamatkalla tai liikematkalla ja haluaisi matkustaa toiseen EU:n jäsenvaltioon, hän ei voi jatkaa matkaa tällä ajoneuvolla, ellei siitä makseta tullia. On itsestään selvää, että tämä säännös vaikeuttaa huomattavasti liikeasioissa matkustavien ja lomailijoiden matkantekoa. Syynä tähän ongelmaan lienee asetus 2454/93(1). 1. Tietääkö komissio yllä mainitusta asiasta? Jos tietää, mistä lähtien? 2. Miksi komissio ei ole tähän mennessä esittänyt asiaa koskevia parannusehdotuksia? 3. Mistä syystä yllä mainitut säännökset on annettu? 4. Miksei niiden EU-alueiden maantieteellisiä erityisoloja, joiden rajanaapurina on valtio, joka ei ole EU:n jäsen, ole otettu asianmukaisesti huomioon? 5. Onko tarkoitus muuttaa näitä säännöksiä niin, että henkilöt, joilla on vakituinen asuinpaikka jossakin EU:n jäsenvaltiossa, saavat ainakin tilapäisesti käyttää EU:n jäsenvaltiossa ajoneuvoa, jossa ei ole EU:n rekisterikilpeä. Jollei, miksi ei? Jos on, milloin kyseisiin toimiin ryhdytään? Komission jäsenen Mario Montinkomission puolesta antama vastaus (15. tammikuuta 1999) 1. Tietyistä yhteisön tullikoodeksin soveltamissäännöksistä annetun asetuksen (ETY) 2454/93 719 artiklan mukaan henkilöt, jotka ovat sijoittautuneet johonkin yhteisön jäsenvaltioon, voivat väliaikaisen maahantuonnin menettelyä sovellettaessa käyttää jossakin yhteisön ulkopuolisessa maassa rekisteröityä vuokrattua ajoneuvoa ainoastaan palatakseen siihen jäsenvaltioon, jossa heidän vakinainen asuinpaikkansa on. Vuoden 1997 lopulla komissiolle ilmoitettiin ensimmäisen kerran tästä säännöksestä johtuvista ongelmista, jotka koskivat Vorarlbergin ja Haute Savoie'n alueita. 3. Mainitun 719 artiklan säännökset perustuvat Istanbulin yleissopimuksen(2) määräyksiin. 2. ja 5. Sveitsin viranomaisilta saatujen tietojen mukaan tilanne koskee noin 45 ajoneuvoa kuukaudessa. Sveitsiläiset vuokrausyhtiöt ovat kuitenkin kehittäneet varalla olevien autojen järjestelmän, johon ne kokoavat yhteisön alueella rekisteröityjä autoja ja vuokraavat niitä sitten yhteisön kansalaisille. Järjestelmän ansiosta voidaan monissa tapauksissa välttää näiden ajoneuvojen takaisin lähettäminen, joka tulisi kalliiksi. Näin voidaan lieventää ongelmia, jotka johtuvat siitä, että nykyisin voimassa oleva lainsäädäntö estää yhteisön alueelle sijoittautuneita henkilöitä käyttämästä sveitsiläisiä ajoneuvoja, mutta ainoa ratkaisu tilanteeseen on lainsäädännön muuttaminen. Yhteisön tullikoodeksikomitea on keskustellut asiasta, ja sekä komissio että jäsenvaltiot katsovat, että tiettyjen Sveitsin infrastruktuuriin yhteydessä olevien alueiden, kuten Vorarlbergin ja Haute Savoie'n, maantieteellinen asema olisi otettava huomioon. Komissio seuraa tilannetta tarkkaavaisesti ja selvittää parhaillaan mahdollisia toimenpiteitä ongelman ratkaisemiseksi. Koska kysymys on lisäksi jäsenvaltioiden kannalta arkaluonteinen, ei voida ennustaa, onko tällaisia toimenpiteitä koskeva päätös ylipäätään mahdollinen tai milloin sellainen voitaisiin tehdä. 4. Nykyisin voimassa oleva lainsäädäntö on aiheuttanut ongelmia vasta vuonna 1997. On myös paikallaan muistuttaa, että yksi asianomaisista jäsenvaltioista (Itävalta) ei ollut yhteisön jäsen, kun asetus (ETY) 2454/93 annettiin. (1) EYVL L 253, 11.10.1993, s. 1. (2) Istanbulin yleissopimus, tehty 26 päivänä kesäkuuta 1990, väliaikaista maahantuontia koskevasta yleissopimuksesta sekä sen liitteiden hyväksymisestä, ja hyväksytty 15 päivänä maaliskuuta 1993 tehdyllä neuvoston päätöksellä N:o 93/239/ETY (EYVL L 130, 27.5.1993).